ابوعبدالله مقداد بن عبدالله، فاضل مقداد یا فاضل سُیوری لقب لری ایله آدلیم، قمری دوققوزونجو یوزایلین فقیه لریندن دیر. فاضل مقداد، کلام، فقه، اصول، معانی و بیان، قرآن، حدیث و منطق علم لرینده باجاریقلی ایدی و شیعه و سنّی بیلگین لری یانیندا آدلیم اوْلان اثرلری واردیر. سیوری، اسدی، غروی و شهید اول-ین شاگیردی دا آدلاندیریلمیش دیر. دوغوم یئرینه اعتباراً سُیُوری-یه شهرتلی دیر. سُیور عیراغین حلّه شهَرینه یاخین بیر کنددیر. سیور حله نین تابع لریندن اولماق اۆچون حلّی لقبینه ده شهرتلنمیش دیر و خاندانی اشرف نجف عرب لری نین بیلگین لریندن اوْلوب و نسبی بنی اسد قبیله سینه چاتیر. بنی اسد اهالی سی شیعه ایدی لر و عیراغین فرات چایی نین یاخینلیغیندا یاشایاردی لار. فاضل مقداد، اسلامی علم لری نین مقدماتی اؤگرنیمی نی حله و بغداد شهرلرینده قورتاردی و اؤگرنیم آردی اۆچون مقدس اشرف نجفه گئتدی و فقه و اصول و کلام بیلیم لرینده عالی اؤگرنیمی ده ائله او حوزه ده دوام وئردی. او مقدس شهرین بؤیوک بیلگین لر و فقیه لری نین علمیندن فایدالاندی. قاضل مقداد تحقیق و آراشدیریم یولوندا چوخ تلاش لار ائدیب و علم و فضلین اوجا مرحله لرینی کئچیرتمکله عقلی و نقلی علم لرین ییغیجی سی اوْلوب و اجتهاد مرتبه سینه چاتدی و مرجع لیک مقامینی عهده سینه آلدی.